2015 - 95ª Edició de la
TONA - LA MOLINA (ALP)
PANTANO, Jarlison
a 00:02:33
a 00:02:37
CHERNETSKI, Sergey
ANDERSEN, Michael Valgren
Richie Porte controla Valverde i guanya la “Volta” a Catalunya
Richie Porte (Sky) ha estat el vencedor final de la 95a “Volta” a Catalunya, que novament ha tingut una resolució molt apretada en la jornada final, que ha acabat Barcelona amb vuit passos per l'alt de Montjuïc. Porte ha acabat només amb 4 segons d'avantatge respecte Alejandro Valverde (Movistar), que ha tancat una “Volta” brillant amb un tercer triomf d'etapa, i amb 5 sobre l'italià Domenico Pozzovivo (Ag2r La Mondiale).
L'australià, de 30 anys, ha hagut de controlar al circuit final un fort atac de Valverde, que ja havia reduït el seu desavantatge bonificant dos segons a l'esprint intermedi de Sant Vicenç dels Horts. Un cop atrapada l'escapada del dia, formada per David Arroyo (Caja Rural-Seguros RGA), Walter Pedraza (Team Colombia) i Marek Rutkiewicz (CCC Sprandi), el murcià ha llançat un atac fent bo el treball de control del seu equip durant tota l'etapa, però finalment ha tornat a entrar al grup dels favorits i s'ha imposat a l'esprint final.
Valverde ha explicat en roda de premsa que ha atacat “en el lloc més dur del circuit, però després he vist que hi havia vent de cara, i amb tothom organitzat darrere perseguint-me era una bogeria. Aleshores he decidit parar i anar a per la victòria d'etapa, ha resumit. Pel murcià “ha estat una Volta molt bonica, amb gran nivell, encara que semblava que estaria apagada amb la primera escapada que deixaria la cursa decidida. La veritat, amb el nivell que hi havia no tenia clar si guanyaria ni una sola etapa, i amb aquestes tres marxem molt contents”, ha dit.
Per la seva banda, el guanyador de la classificació general, Richie Porte, ha explicat que “no pensava guanyar, i més després de la catàstrofe que va ser el primer dia". Amb tot, ha assenyalat el seu equip com el principal culpable de poder haver aconseguit el triomf: "He de donar gràcies al meu equip per posar-me en aquesta situació per guanyar. Ha estat una pena no guanyar etapes pel camí, però després de vèncer la París-Niça, la general és un gran triomf”, ha dit en roda de premsa.
Especialment ha recordat el paper de Chris Froome: “El plan inicial era que jo i el Chris érem colíders, però moltes gràcies per ell perquè ràpidament va admetre que no estava al seu nivell i es va posar a la meva disposició. Ha estat malalt, i la recuperació li ha trigat més del compte”, ha dit l'australià, de 30 anys, que té el Giro d'Itàlia com a gran objectiu de la seva temporada. “I un triomf així em dóna una gran confiança, tot i que les voltes d'una setmana i de tres siguin diferents”, ha acabat dient.
Sergei Chernetski remata l'escapada a Port Aventura
El rus Sergei Chernetski (Katiuixa) ha estat el vencedor de la sisena etapa de la “Volta” a Catalunya, acabada a Port Aventura després de 194,1 km. Chernetski ha superat a l'esprint final el francès Julian Alaphilippe (Etixx-Quick Step) i el polonès Maciej Paterski (CCC Sprandi), dos dels homes més ràpids que han entrar a l'escapada de 21 ciclistes que ha marcat l'etapa on s'havia de superar l'alt de Prades (1a categoria) i el de Coll Roig (3a categoria).
Des de la sortida de Cervera el grup ha viatjat a una gran velocitat en la cerca d'una escapada que avui se sabia que tenia possibilitats de victòria. Finalment, aquest grup on hi han entrat homes com el vencedor de La Molina, Tejay Van Garderen (BMC), el líder de la classificació de la muntanya, Tom Danielson (Cannondale-Garmin) o el català Marc Soler (Movistar), que ha signat una gran actuació amb els seus 21 anys i ha estat quart.
Chernestski ha explicat a la línia de meta que ha intentat “reservar el màxim d'energies en els últims quilòmetres perquè sabia que tenia possibilitats a l'esprint final”. I, en efecte, el rus ha deixat que el grup de 13 que ha superat Coll Roig respongués a tots els atacs i, posteriorment, s'ha imposat a l'esprint.
Per la seva banda, Richie Porte (Sky), el líder de la classificació general, que ha estat testimoni d'una caiguda d'Alberto Contador (Tinkoff-Saxo) que no tindrà conseqüències al ser dins els últims tres quilòmetres, ha dit que, de cara a l'etapa final a Barcelona on es decidirà una cursa que ara es troba molt apretada, està “molt confiat perquè el meu equip està genial, fins i tot amb el mateix Chris Froome treballant. Demà serà dificil però vull guanyar aquesta Volta”, ha sentenciat.
Valverde dóna un segon cop a Valls, on es torna a sacsejar la "Volta"
Alejandro Valverde (Movistar) ha guanyat la cinquena etapa de la "Volta" a Catalunya, acabada a Valls poc després de coronar i baixar el coll de Lilla, en una jornada que ha embogit pel fort vent i ha provocat uns ventalls que han tornat a sacsejar la classificació general de la cursa. En conseqüència, l'australià Richie Porte (Sky) s'ha situat com a nou líder amb un marge molt estret respecte els seus perseguidors.
"Ha estat un desenvolupament de l'etapa inesperat, on de cop ens hem trobat amb un fort vent de cara i creuat. No sabria dir exactament on s'ha provocat el tall: s'han ajuntat el vent, unes petites pujades...i quan ens hem adonat que havíem deixat darrere el líder [el belga Bart De Clercq] i Dan Martin, hem seguit a per totes", ha explicat Porte en roda de premsa.
Per la seva banda, el vencedor d'etapa Alejandro Valverde creu que ha estat ell qui ha dut el pes de la cursa en tot moment. "En el descens ningú em donava relleus perquè sabien que jo era el més ràpid. Al final, quan jo he agafat uns metres, Contador ha deixat de pedalar i jo he pogut marxar", ha relatat el murcià respecte la resolució de l'etapa.
Per la seva banda, pensant en les seves opcions a la classificació general, on ara és quart a tan sols 16 segons, el murcià ha dit que "amb les bonificacions està tot molt apretat, Montjuïc tot i ser curt es farà molt exigent, i demà també es poden fer coses. Porte és un líder difícil, el pitjor dels que podríem tenir aquí", ha advertit.
Porte té a tan sols 5 segons l'italià Domenico Pozzovivo, a 7 Alberto Contador, a 16 el guanyador d'etapa Alejandro Valverde i a 18, Rigoberto Urán. Tot sembla apuntar que l'etapa final a Montjuïc decidirà la "Volta", si abans les bonificacions no porten noves sorpreses.
Pozzovivo guanya a Girona en el primer cop de Tinkoff-Saxo per batre Rolland
Domenico Pozzovivo (Ag2r La Mondiale) ha guanyat en solitari la tercera etapa de la "Volta" a Catalunya, una gran jornada de mitja muntanya acabada a Girona després de 156,6 km. L'italià ha atacat a 2 quilòmetres de la línia de meta, i d'aquesta manera ha tret dos segons d'avantatge a un grup format per Rigoberto Urán, Dan Martin, Alberto Contador, Fabio Aru, Richie Porte i Andrew Talansky.
L'etapa ha provocat el canvi de lideratge a la classificació general, que ha caigut a les esquenes del francès Pierre Rolland (Europcar), el millor dels tres homes escapats el primer dia. Rolland ha arribat a tan sols 22 segons després de cedir a la darrera de les dues pujades a Els Àngels, més que el que era el líder, el polonès Maciej Paterski (CCC Sprandi), que ja ha començat a patir en el primer ascens i ha acabat perdent 1 minut i 34 segons.
La duresa de l'etapa s'ha començat a notar en aquest primer ascens al port de 1a categoria que estava predestinat a marcar l'etapa, quan l'equip d'Alberto Contador, el Tinkoff-Saxo, ha marcat un fort ritme que gairebé ha fet atrapar l'escapada del dia, que aleshores ha quedat reduïda a tres homes: Tom Danielson (Cannondale-Garmin), Leonardo Duque (Colombia), Rudy Molard (Cofidis). Abans hi havia entrat Lluis Mas (Caja Rural-Seguros RGA) per ampliar el seu lideratge a la classificació de la dels esprints intermedis.
Posteriorment, Alejandro Valverde (Movistar) ha cedit temps a uns 40 quilòmetres de meta, quan ha caigut amb uns companys d'equip i, a causa del fort ritme de l'equip d'un hiperactiu Contador, ha quedat atrapat en un tercer grup d'un pilot ja tallat. Posteriorment, en l'ascens d'Els Àngels, altres grans favorits com Chris Froome (Sky) han perdut temps i han entrat a meta en el grup del murcià.
Alejandro Valverde (Movistar) ha estat el vencedor de la segona etapa de la "Volta" a Catalunya, acabada a Olot en un dia de pluja i d'un final molt nerviós. El ciclista murcià ha superat a l'esprint final al seu company José Joaquín Rojas i al suís Martin Elmiger (IAM Cycling) en una etapa en què finalment no hi ha hagut diferències importants a la classificació general que continua encapçalant el polonès Maciej Paterski (CCC Sprandi).
L'escapada del dia l'han protagonitzat l'eritreu Tsubagu Grmay (Lampre-Merida), Lluis Mas (Caja Rural-Seguros), Sam Bewley (Orica-GreenEdge) i Tom Stamsnijder (Giant-Alpecin), un grup format en els primers compassos de l'etapa al que el pilot, escarmentat de l'etapa d'ahir, no ha donat mai més de 4 minuts d'avantatge.
Finalment han estat els dos primers els que més han resistit el ritme d'un pilot molt estirat camí de l'alt de Montagut (3a categoria), de manera que el mallorquí Mas s'ha situat líder de la classificació dels esprints intermitjos. Un cop atrapats, Valverde ha estat el més ràpid del grup principal.
El mateix guanyador ha admès que no recordava la darrera vegada que havia guanyat un esprint tan nombrós. "La veritat és que avui picava una mica cap amunt, però feia molt que no em ficava en un esprint així perquè són molt perillosos. Però avui estavem tot l'equip al davant per anar més segurs en uns últims quilòmetres que s'havien posat perillosos, i per això m'he vist ben col.locat i he disputat. Al final Rojas m'ha fet de llançador de luxe".
Respecte a com afrontar la cursa d'ara en endavant pensant en la classificació general, Valverde creu que "es pot remuntar però serà molt difícil, els tres ciclistes que hi ha destacats (Paterski, Rolland i De Clerq) són grans ciclistes. Segur que els propers dies hi haurà batalla, com demà que serà dur amb els dos passos per Els Àngels i dijous que estic segur que es mourà la cursa abans de La Molina, però serà difícil", ha insistit.
Maciej Paterski domina en un inici sorprenent de la “Volta”
El polonès Maciej Paterski (CCC-Sprandi) ha estat el vencedor de la primera etapa de la “Volta” a Catalunya, en què ha arribat escapat juntament al francès Pierre Rolland (Europcar) i al belga Bart De Clerq (Lotto-Soudal). Els tres ciclistes han aconseguit un avantatge de 2 minuts i 40 segons respecte el grup principal de favorits, que de ben segur marcarà l'evolució de la cursa.
L'escapada bona del dia s'ha format en el quilòmetre 60 de cursa, després que en el primer terç de l'etapa la cursa anés boja i a un ritme molt elevat, entre altres motius per l'interès dels equips dels grans favorits per començar a agafar avantatge en una cursa en què, presumiblement, les bonificacions havien de ser crucials. Tant és així que ciclistes tan claus com els de l'equip Sky o Dan Martin (Cannondale-Garmin) han esprintat a l'esprint intermedi de Mataró per esgarrapar uns segons de cara a la general.
Tanmateix, les coses han canviat en l'etapa d'avui, després que l'escapada agafés un avantatge de més de 13 minuts als peus del port de Coll Formic (1a categoria) que ja era impossible recuperar. Finalment, gràcies al fort ritme d'equips com Sky, especialment, Cannondale-Garmin o Etixx-Quick Step, la diferència a la meta ha estat d'aquests menys de 3 minuts que donaran molt de joc en tot el que queda de “Volta”.
Segons Paterski, vencedor d'avui i líder de la cursa, “no crec que tingui opció a guanyar. No sóc escalador pur, però intentaré mantenir aquest mallot de líder tant temps com sigui possible”. El polonès també ha destacat la fortalesa de Rolland i De Clerq, ciclistes amb més bons precedents que ell en escenaris de muntanya en grans voltes i a qui serà difíci retallar distàncies en els pròxims dies.
El líder també ha demostrat el seu coneixement de la cursa catalana a la roda de premsa: “Havia participat ja quatre vegades a la Volta a Catalunya, i d'aquestes quatre, en dues ocasions havia arribat l'escapada destacada a la primera jornada. Per això hem cregut des de l'equip que valia la pena intentar-ho”, ha explicat.
Prèvia a Calella